
ތަވާޟުޢުވެރިޔަކީ ބިމުގައި  މަޑުން ފައިތިލަ އަޅާ މީހާ 
                   ހަވާޔަށް ކަރުދަމާން ނުހަދައި، ބޮލައި ކަނދުރާ ލަނބާ މީހާ 
ދިމާޔަށް ބާރު ލިބި އޮވެގެން ތިމާ ބަސްބުނެ ހަދާއިރުގައި  
        ހިމާރާ ވާދަކޮށް ނުހަދައި    ހިމޭންކަން  އިސް ކުރާ މީހާ 
ފިދާވެ މައިންބަފައިންނައިގެން، ޢަޖޫޒުންނަށް ވުމުން އެއުރެން 
        ޖިދާލުގެ ހުޅި ބޮލަށް ނުނަގައި، ހިތާ ވަރަ ތިރި  ކުރާ މީހާ 
ކިޔާ ތަސްބީޙަ ތަޙުމީދާ –  ވެވޭ ހެޔޮ  ޢަމަލުތައް ހުރިހައި 
        ބަޔާންކޮށް  ނުފަތުރާ ހަބިތަށް،  ރޮމުން ކުއްތަން ވެލާ މީހާ  
މި އުންމަތް ޚާއްޞަވީ އެއްޖިސްމުވަންތަކަމަށް ޤަދަރުކޮށްގެން،  
       ލެޔަށް އަނެކުންގެ ދަހިވެތިނުވެ، މެޔަށް  ހޭހަން ކުރާ  މީހާ 
ޖަމާޢަތަކީ އަޚުންކަމުގައި ބަލައި އެއް މިންގަނޑަށް ރުހިގެން، 
        ދަމާ ތިޔަ އަތް ފުޅާ ނުމެކޮށް، ހަމައިގައި  އެކުއުޅޭ  މީހާ 
ޙަޔާތުގެ މަޤުޞަދާ ޒިންމާތަކާ ވާޖިބު  ހަނދާން  ކޮށްގެން،    
        ވަޔާ ހޫރެން ނުހުރެ، ވިސްނައި ގަޔާވެ އަމަލު  ކުރާ  މީހާ 
ދުލުން އިސްރާފުތައް ނުމެކޮށް، މަލުން ތަޝްރީފުތައް ނުމެކޮށް  
         ވަލުން އުންމީދުތައް ނުމެކޮށް، ދަލުން ރިޒުޤަށް އެދޭ  މީހާ 
އަތާ މޫނާ ހިތާ ލޮލުގައި، ރަޙުމްގެ ޝުޢޫރު ނޫން ނެތިފައި،  
        ދަތާ  ނިގުލާ  ފޮރުވިފައި ނެތް، ޢިތާބަށް  ބިރުވަތާ  މީހާ 
 
